CELEX: 32011R0112
Language: el
Date: 2011-02-07 00:00:00
Title: Κανονισμός (ΕΕ) αριθ. 112/2011 της Επιτροπής, της 7ης Φεβρουαρίου 2011 , σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

9.2.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 34/35
            
         ΚΑΝΟΝΙΣΜΌΣ (ΕΕ) αριθ. 112/2011 ΤΗΣ ΕΠΙΤΡΟΠΉΣ
   της 7ης Φεβρουαρίου 2011
   σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87, είναι αναγκαίο να θεσπιστούν μέτρα όσον αφορά τη δασμολογική κατάταξη των εμπορευμάτων που αναφέρονται στο παράρτημα του παρόντος κανονισμού.
            
         
               (2)
            
            
               Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες εφαρμόζονται επίσης σε κάθε άλλη ονοματολογία η οποία βασίζεται εξ ολοκλήρου ή εν μέρει στη ΣΟ ή προσθέτει σε αυτήν κάποια νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
            
         
               (3)
            
            
               Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη 1 του πίνακα που παρατίθεται στο παράρτημα του παρόντος κανονισμού πρέπει να υπαχθούν στον κωδικό ΣΟ που εμφαίνεται στη στήλη 2, για τους λόγους που αναφέρονται στη στήλη 3 του εν λόγω πίνακα.
            
         
               (4)
            
            
               Είναι σκόπιμο να προβλεφθεί ότι, βάσει του άρθρου 12 παράγραφος 6 του κανονισμού (ΕΟΚ) αριθ. 2913/92 του Συμβουλίου της 12ης Οκτωβρίου 1992 περί του κοινοτικού τελωνειακού κώδικα (2), ο κάτοχος μπορεί να εξακολουθήσει να επικαλείται, για περίοδο τριών μηνών, τη δεσμευτική δασμολογική πληροφορία που έχει εκδοθεί από τις τελωνειακές αρχές των κρατών μελών όσον αφορά τη δασμολογική κατάταξη εμπορευμάτων στη Συνδυασμένη Ονοματολογία, η οποία όμως δεν είναι σύμφωνη με τον παρόντα κανονισμό.
            
         
               (5)
            
            
               Τα μέτρα που προβλέπει ο παρών κανονισμός είναι σύμφωνα με τη γνώμη της Επιτροπής Τελωνειακού Κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τα εμπορεύματα που περιγράφονται στη στήλη 1 του πίνακα που παρατίθεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που εμφαίνεται στη στήλη 2 του εν λόγω πίνακα.
   Άρθρο 2
   Η δεσμευτική δασμολογική πληροφορία που εκδίδουν οι τελωνειακές αρχές των κρατών μελών και η οποία δεν είναι σύμφωνη με τον παρόντα κανονισμό, μπορεί να συνεχίσει να χρησιμοποιείται για περίοδο τριών μηνών, δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Φεβρουαρίου 2011.
      
         
            Για την Επιτροπή, εξ ονόματος του Προέδρου,
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 256 της 7.9.1987, σ. 1.
   
      (2)  ΕΕ L 302 της 19.10.1992, σ. 1.
   
      ΠΑΡΑΡΤΗΜΑ
      
                  Περιγραφή των εμπορευμάτων
               
               
                  Κατάταξη
                  (κωδικός ΣΟ)
               
               
                  Αιτιολογία
               
            
                  (1)
               
               
                  (2)
               
               
                  (3)
               
            
                  Μονάδα διαστάσεων περίπου 8,5 × 30 × 23 cm, προοριζόμενη για την παρακολούθηση των αναπνευστικών και των αναισθητικών αερίων σε ασθενείς που υποβάλλονται σε ιατρική αγωγή (καλούμενη «Αναλυτής αερίων»).
                  Λειτουργεί αποκλειστικά σε συνδυασμό με σύστημα παρακολούθησης ασθενών, το οποίο και την ελέγχει.
                  Η μονάδα υποβάλλει σε φασματοσκοπική ανάλυση τα αναπνευστικά αέρια των ασθενών για τον προσδιορισμό της περιεκτικότητάς τους, π.χ., σε διοξείδιο του άνθρακα, υποξείδιο του αζώτου, halothane ή isoflurane.
                  Το σύστημα παρακολούθησης ασθενών επεξεργάζεται τα δεδομένα που λαμβάνει από τη μονάδα και τα συγκρίνει με προκαθορισμένες παραμέτρους. Τα αποτελέσματα απεικονίζονται στην οθόνη και, όταν δεν συμφωνούν με τις παραμέτρους αυτές, ενεργοποιείται σήμα συναγερμού.
               
               
                  9018 19 10
               
               
                  Η κατάταξη διέπεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας (ΣΟ), τη σημείωση 2 στοιχείο β) του κεφαλαίου 90 και από το κείμενο των κωδικών ΣΟ 9018, 9018 19 και 9018 19 10.
                  Η μονάδα δεν θεωρείται πλήρες όργανο ή συσκευή για φυσικές ή χημικές αναλύσεις της κλάσης 9027, δεδομένου ότι οι ελεγκτικές λειτουργίες της και η απεικόνιση των παρεπόμενων αποτελεσμάτων επιτελούνται από το σύστημα παρακολούθησης ασθενών. Κατά συνέπεια, αποκλείεται η κατάταξη στην κλάση 9027.
                  Η μονάδα δεν μπορεί να ταυτοποιηθεί ως συσκευή υπεριωδών ή υπέρυθρων ακτίνων του κωδικού ΣΟ 9018 20 00. Κατά συνέπεια, αποκλείεται η κατάταξη στον κωδικό ΣΟ 9018 20 00. Δεδομένου ότι η μονάδα δεν χρησιμοποιείται για αναισθητοποίηση, δεν μπορεί να θεωρηθεί όργανο ή συσκευή αναισθησίας του κωδικού ΣΟ 9018 90 60. Κατά συνέπεια, αποκλείεται η κατάταξη στον κωδικό ΣΟ 9018 90 60.
                  Δεδομένου ότι η μονάδα προορίζεται αποκλειστικά για ηλεκτροδιαγνωστική συσκευή για την ταυτόχρονη παρακολούθηση και ανάλυση δύο ή περισσοτέρων παραμέτρων, πρέπει να καταταχθεί στον κωδικό ΣΟ 9018 19 10 κατ’ εφαρμογή της σημείωσης 2 στοιχείο β) του κεφαλαίου 90.